Podľa reportáže RTVS správca lesa nevedel o tom, že podnikateľ nepojazdný dopravný prostriedok prerobený na ubytovanie na do lesa umiestnil. Prípadom sa aktuálne zaoberajú aj úrady a vyjadril sa k nemu aj riaditeľ Tatranského národného parku Pavol Majko.
Podľa neho ide o odpad, ktorý má skončiť na vrakovisku a nie v prírodnom prostredí. Predsedníčka Urbárskeho pozemkového spoločenstva Dovalovo Viera Boďová zase dodala, že tomuto druhu podnikania sa snažili zabrániť a dnes si nie sú istí, či sa s tým ešte dá niečo robiť.
Majiteľ sa do ukončenia konania vyjadriť nechce
Autobusom v lese sa podľa informácií RTVS už zaoberá Okresný úrad v Liptovskom Mikuláši. K samotnému prípadu sa však vyjadrí až po tom, ako prebehne stretnutie s majiteľom autobusu.
Samotný majiteľ sa nateraz k celému prípadu vyjadrovať nechce: "Vyjadril som sa tak, že sa nevyjadrím, kým bude prebiehať konanie na Lesnom úrade. Toto konanie stále prebieha a teda platí, že do ukončenia sa vyjadrovať nebudem," reagoval vlastník autobusu Miroslav pre Brainee.
Obľúbené ubytovanie
Na platforme Airbnb pritom ide o jednu z najzaujímavejších ponúk na ubytovanie v rámci Slovenska. Koniec koncov, svojho času sme ho umiestnili aj do nášho zoznamu najcoolovejších ubytovaní na Airbnb v našej krajine. Má najvyššie hodnotenie päť hviezdičiek a ľudia v komentároch nešetrili chválou.
"Bol to naozaj skvelý zážitok. Autobus je veľmi dobre zariadený, máte k dispozícií naozaj všetko, čo počas pobytu budete potrebovať," napísal používateľ Jakub, ktorý ubytovanie navštívil tento rok. Ďalší chválili výhľad na Kriváň.
Podľa internetovej stránky autobusu ide o model Karosa LC 735, ktorý majiteľ zaobstaral 15. októbra 2020. Autobus bol následne kompletne prerobený na ubytovanie, 3. marca 2021 bol definitívne presunutý na miesto, ktoré sa podľa RTVS nakoniec ukázalo ako sporné.